
Днес, 17.11.2021 година, в град София, Комисията за противодействие на корупцията и за отнемане на незаконно придобитото имущество, в състав:
Председател: Сотир Цацаров
Член: Антоанета Цонкова
Член: Пламен Йоцов


У С Т А Н О В И:


Производството е по реда на чл. 71, ал. 1 от Закона за противодействие на корупцията и за отнемане на незаконно придобитото имущество и е образувано въз основа на Решение за образуване на производство за конфликт на интереси № КИ-167/06.10.2021 г. на Комисия за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-794/23.09.2021г. 
Сигналът е против Денчо Бояджиев – кмет на Община Р.. 
В сигнала са изложени твърдения, че Денчо Бояджиев като кмет на Община Р. е назначил Р.В. за заместник-кмет на 12.09.2020 г., осигурявайки ѝ престижна работа и заплата над 2500 лева. Твърди се също, че двамата са свързани лица – брат и сестра в масонска ложа „О*Т*“, Командерия „*********“, на която Бояджиев е Командер.
С оглед твърденията в сигнала, Комисията е изискала и събрала следните доказателства: към писмо вх. № ЦУ01-22564#1/29.10.2021г. на КПКОНПИ е приложен трудов договор № 62/06.10.2020г. на Р. Д. В. Служебно са приобщени от сигнал с вх. № ЦУ01/С-795/23.09.2021г. доказателства за служебно качество на Денчо Бояджиев - клетвен лист от 11.11.2019г. и удостоверение за избора. Служебно е направена справка в Търговския регистър и Регистър на юридическите лица с нестопанска цел (ТРРЮЛНЦ), НБД „Население“, интернет страницата на Община Р. и интернет страницата на „О*Т*”.

След като обсъди събраните в хода на административното производство доказателства, комисията установи следното от фактическа страна:
Денчо Бояджиев е кмет на Община Р. за мандат 2019г. – 2023г., видно от приложения клетвен лист от 11.11.2019г. и удостоверението за избор. 
На 06.10.2020г., на основание чл. 111 във връзка с чл. 68, ал.1, т. 5 от Кодекса на труда, във връзка с чл. 39, ал. 1 от Закона за местното самоуправлене и местната администрация и молба с вх. № 94-00-1504/02.10.2020г. се сключва трудов договор №62/06.10.2020г. между Денчо Бояджиев – кмет на Община Р., като работодател, и Р.В., като служител, съгласно който работодателят възлага и работникът приема да изпълнява в Община Р. длъжността „заместник – кмет по хуманитарни дейности“, за срок на мандат 2019-2023г., считано от 07.10.2020г., с основно месечно трудово възнаграждение 2 500лв.
От направената справка в НБД „Население“ за съпруга и родствени връзки за роднини по права линия, по съребрена линия – до четвърта степен, включително и по сватовство – до втора степен, се установи, че Денчо Бояджиев няма родствена връзка с Р.В.. От направена справка в Търговския регистър и РЮЛНЦ не се установи, Денчо Бояджиев и Р.В. да са съдружници в търговско дружество.
Суверенният Военен Орден на Рицарите на Храма на Йерусалим е международна организация, структурирана в национални Велики Приорати и по-нанатък в местни Приорати и/или в Командерии. Видно от справка, извършена в Търговския регистър и Регистър на юридическите лица с нестопанска цел Сдружение „О*Т*Й* – В*“ е организация за осъществяване на дейност в обществена полза. Сдружението е автономно, доброволно, неполитическо сдружение с нестопанска цел и има за цел да изгражда отношения на приятелство, отговорност, взаимопомощ, честност и уважение между хората, да осъществява и популяризира хуманитарна дейност и благотворителност в най-общ план, да насърчава всичко, което допринася за духовното и морално укрепване на обществото, да приема, образува и управлява организации, съвети, асоциации, центрове и други подчинени организации, за да улеснява работата на „О*Т*”във всички географски райони, да поддържа контакти и развива сътрудничество със сродни ордени и организации, да основава и поддържа библиотеки и музеи и да колекционира произведения на изкуството и предмети от исторически интерес за „О*Т*”.. Именно в състава на „В*Б*“ попада и Командерия „*********“. Командерията е основната събирателна единица на Рицари, Дами и постуланти в даден район. Названието „Рицар” и „Дама” са традиционни титли използвани в Ордена като напомняне, че членовете му се посвещават на едно рицарско поведение. Видно от интернет страницата на Командерия „*********“, като командер е посочен Денчо Бояджиев, а като дама – Р.В..

Въз основа на така изяснената фактическа обстановка, комисията установи следното от правна страна:
За да е осъществен конфликт на интереси по смисъла на чл.52 от Закона за противодействие на корупцията и за отнемане на незаконно придобитото имущество (ЗПКОНПИ), трябва да са налице три кумулативни предпоставки: лице, заемащо висша публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по- ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството си на кмет, Денчо Бояджиев – кмет на Община Р. е лице, заемащо висша публична длъжност по чл.6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ. 
От значение за установяване или не установяване конфликт на интереси е конкретно поведение на лицето, заемащо публична длъжност при изпълнение на правомощията му по служба, както и дали това поведение е в частен интерес - негов или на свързано с него лице. 
Съгласно Закона за местното самоуправление и местната администрация,  орган на изпълнителната власт в общината е кметът на общината. Кметът на общината назначава заместник-кметове в съответствие с одобрената численост и структура на общинската администрация и определя техните функции.
По отношение на Р.В., Денчо Бояджиев, в качеството си на кмет, е упражнил правомощия по служба като е подписал трудов договор № 62/06.10.2020г., съгласно който Вътева е назначена на длъжността „заместник – кмет“ в Община Р.. 
Твърденията в сигнала са, че Бояджиев и В. са свързани лица – „брат и сестра“ в „О*Т*“, Командерия „*********“, на която Бояджиев е Командер. Понятията „брат и сестра“ и „рицар и дама“ в сдружение не попадат в обхвата на разпоредбите на ЗПКОНПИ, регламентиращи свързаността.
Въпреки, че няма твърдения за роднински връзки, след извършена проверка в НБД „Население“ се установи, че липсват такива между Денчо Бояджиев и Р.В. и в тази връзка не е налице свързаност по смисъла на §1, т. 15, б. „а“ ДР на ЗПКОНПИ. От справка в Търговския регистър и РЮЛНЦ не се установи Денчо Бояджиев и Р.В. да са съдружници в търговско дружество. Членуването в определена организация не би могло да обоснове икономическа зависимост между двамата, поради което следва да се направи извода, че липсва свързаност и по смисъла на §1, т. 15, б. „б“ ДР на ЗПКОНПИ на това основание. Липсата на свързаност между Денчо Бояджиев и Р.В., предопределя и липсата на частен интерес на лицето, заемащо висша публична длъжност или на свързано с него лице по смисъла § 1, т. 15 от ДР на ЗПКОНПИ, във връзка с подписването на трудов договор № 62/06.10.2020г. 
Горното налага извода, че по отношение на Денчо Бояджиев, в качеството му на кмет на Община Р. липсва един от елементите на състава на конфликт на интереси по чл.52 от ЗПКОНПИ, а именно частен интерес. Липсата на който и да е елемент от понятието „конфликт на интереси“ обуславя извод за невъзможност за нарушаване на забраните по Глава Осма от ЗПКОНПИ, които представляват негова проявна форма и за липсата на конфликт на интереси по смисъла на чл.52 от ЗПКОНПИ.
Предвид изложеното, Комисията за противодействие на корупцията и за отнемане на незаконно придобитото имущество, на основание чл.74, ал.1 и ал.2 от ЗПКОНПИ,

РЕШИ:
НЕ УСТАНОВЯВА конфликт на интереси по отношение на Денчо Бояджиев с ЕГН **********, в качеството му на кмет на Община Р. и лице, заемащо висша публична длъжност по чл.6, ал.1, т.32 от ЗПКОНПИ, във връзка с подписване на трудов договор № 62/06.10.2020г., поради липса на частен интерес - негов или на свързано с него лице по смисъла на § 1, т. 15 от ДР на ЗПКОНПИ.
Препис от решението да се изпрати на Окръжна прокуратура – Р., с оглед преценка за реализиране на правомощията по чл.76, ал.2 от ЗПКОНПИ. 
Препис от решението да се изпрати на Денчо Бояджиев – кмет на Община Р., на основание чл. 75, т. 1 от ЗПКОНПИ.


КОМИСИЯ:

ПРЕДСЕДАТЕЛ:…………….….……………….……/СОТИР ЦАЦАРОВ/


ЧЛЕН:……………………………..…………..../АНТОАНЕТА ЦОНКОВА/


ЧЛЕН:…………………...………………………........…./ПЛАМЕН ЙОЦОВ/

